Szám: 1-4/2017. 5. sz. napirendi pont

**Előterjesztés**

Zalaszentgrót Város Önkormányzata Képviselő-testületének

2017. április 27-i, rendes, nyilvános ülésére

**Tárgy:** A Zalaszentgróti Gazdasági Ellátó Szervezet alapító okiratának módosítása

**Tisztelt Képviselő-testület!**

Az államháztartásról szóló 2011. évi CXCV. törvény 9. § a) pontja szerint *-*ha törvény eltérően nem rendelkezik - a költségvetési szerv irányítása többek között az alapító okirat elfogadására és módosítására vonatkozó hatáskör gyakorlását is jelenti. Ennek megfelelően Zalaszentgrót Város Önkormányzatának Képviselő-testülete, mint a Zalaszentgróti Gazdasági Ellátó Szervezet (a továbbiakban: GESZ) irányító szerve jogosult az intézmény alapító okiratának módosítására, amelyre a legutóbbi alkalommal a 2016. február 11-i képviselő-testületi ülésen meghozott 11/2016. (II. 11.) számú határozattal került sor. Ugyanakkor az időközben a törvényhozás produktumaiként hatályosult központi jogszabályok előírásainak való megfelelés szükségessé teszi az intézmény alapító okiratán bizonyos, az alábbiakban részletezett változások átvezetését.

A 2016. év ugyanis jelentős fordulatot hozott a közoktatásban. Az Országgyűlés a 2016. június 13-i ülésnapján elfogadta az oktatás szabályozására vonatkozó és egyes kapcsolódó törvények módosításáról szóló 2016. évi LXXX. törvényt, amely 2017. január 1. napjától fontos módosításokat eszközöl az Nkt. intézményműködtetési szabályozásában is.

A Nkt. 74. § (4) bekezdésének 2016. december 31-ig hatályos előírása az alábbiak szerint rendelkezett a köznevelési intézmények - városunk szempontjából releváns - működtetéséről:

*„A 3000 főt meghaladó lakosságszámú települési önkormányzat gondoskodik – a szakképző iskola kivételével – az illetékességi területén lévő összes, saját tulajdonában álló, az állami intézményfenntartó központ által fenntartott köznevelési intézmény feladatainak ellátását szolgáló ingó és ingatlan vagyon működtetéséről. A működtetés keretében a települési önkormányzat – a 76. § (3) bekezdésében foglaltak kivételével – saját forrásai terhére biztosítja a köznevelési feladat ellátásához szükséges tárgyi feltételeket, továbbá az ingó és ingatlan vagyon működtetésével összefüggő személyi feltételeket. (…)”*

2017. január 1. napjától azonban a következő szabályozás érvényesül:

Nkt. 99/G. §

*(1) „A tankerületi központ által fenntartott, települési önkormányzat által működtetett köznevelési intézmény 76. §-ban meghatározott működtetésével kapcsolatos jogviszonyokból származó jogok és kötelezettségek a tankerületi központot 2017. január 1-jétől illetik meg, illetve terhelik.”*

*(2) „2017. január 1-jével a tankerületi központ foglalkoztatotti állományába kerülnek a működtető önkormányzat által irányított költségvetési szervnél a tankerületi központ által fenntartott köznevelési intézmény működtetését és a működtetéshez kapcsolódó funkcionális feladatokat ellátó köztisztviselők, közalkalmazottak, munkavállalók, ha – a munkaviszonyban foglalkoztatottak kivételével – megfelelnek a 2016. december 31-én betöltött munkakörükre vonatkozóan a közszolgálati tisztviselőkről szóló törvényben, a közalkalmazottak jogállásáról szóló törvényben és végrehajtási rendeleteikben meghatározott képesítési előírásoknak.”*

Nkt. 99/H. §

*(1) „A 2016. december 31-én települési önkormányzat által működtetett köznevelési intézmény köznevelési feladatainak ellátását szolgáló mindazon települési önkormányzati vagyon és vagyoni értékű jog (a továbbiakban: vagyon) leltár szerint 2017. január 1-jén a területileg illetékes tankerületi központ ingyenes vagyonkezelésébe kerül. A köznevelési feladat ellátását biztosító vagyon alatt az ellátott köznevelési feladathoz kapcsolódó valamennyi jogot és kötelezettséget, valamint ingó és ingatlan vagyont is érteni kell.”*

A működtetés tankerületi központ általi átvétele érinti a GESZ tevékenységi körét is, mivel az alapító okirata értelmében a GESZ többek között ellátja a Deák Ferenc Általános Iskola, Gimnázium és Alapfokú Művészeti Iskola működtetésével kapcsolatban felmerülő feladatokat, végzi a közoktatási intézmények tanulóinak oktatásával összefüggő működtetési feladatokat.

A GESZ hatályos alapító okirata és az azzal adekvát törzskönyvi nyilvántartás jelenleg az alábbi kormányzati funkció kódokat tartalmazza:

|  |  |  |
| --- | --- | --- |
|  | kormányzati funkciószám | kormányzati funkció megnevezése |
| 1 | 013350 | Az önkormányzati vagyonnal való gazdálkodással kapcsolatos feladatok |
| 2 | 013360 | Más szerv részére végzett pénzügyi-gazdálkodási, üzemeltetési, egyéb szolgáltatások |
| 3 | 091220 | Köznevelési intézmény 1-4. évfolyamán tanulók nevelésével, oktatásával összefüggő működtetési feladatok |
| 4 | 092120 | Köznevelési intézmény 5-8. évfolyamán tanulók nevelésével, oktatásával összefüggő működtetési feladatok |
| 5 | 092260 | Gimnázium és szakképző iskola tanulóinak közismereti és szakmai elméleti oktatásával összefüggő működtetési feladatok |
| 6 | 096015 | Gyermekétkeztetés köznevelési intézményben |
| 7 | 096025 | Munkahelyi étkeztetés köznevelési intézményben |
| 8 | 096030 | Köznevelési intézményben tanulók lakhatásának biztosítása |
| 9 | 104037 | Intézményen kívüli gyermekétkeztetés |

Az intézmény kormányzati funkció rendjében is módosítási igény lépett fel a működtetési feladatok átvételével, mely a GESZ vezetőjével való egyeztetések alapján esszenciálisnak mutatkozik. A 091220, a 092120, a 092260, a 096025 és a 104037 számú kormányzati funkciók törlése szükséges.

A GESZ fentieknek megfelelően korrigált módosító okirata, valamint a módosításokkal egységes szerkezetbe foglalt alapító okirata a jelen előterjesztés 1., illetőleg 2. mellékletét képezi.

Az államháztartásról szóló törvény végrehajtásáról szóló 368/2011. (XII. 31.) Korm. rendelet 167/C. § (1) bekezdés d) pontjára, valamint (5) bekezdésére, miszerint a költségvetési szerv létesítő okiratát érintő módosítást az alapítói jogokat gyakorló szerv az alapító okirat módosítását tartalmazó okirat, valamint a módosításokkal egységes szerkezetbe foglalt alapító okirat csatolásával, a változás-bejelentési kérelem benyújtásával kérheti az adat keletkezésétől, illetve megváltozásától számított nyolc napon belül.

A Pénzügyi és Ügyrendi Bizottság az előterjesztést a 2017. április 20-i ülésen megtárgyalta és a 21/2017. (IV. 20.) számú határozatával javasolja Zalaszentgrót Város Önkormányzat Képviselő-testületének a határozati javaslat elfogadását.

Kérem a T. Képviselő-testületet, hogy vitassa meg az előterjesztést és fogadja el a következő határozati javaslatot:

**Határozati javaslat:**

Zalaszentgrót Város Önkormányzatának Képviselő-testülete a Zalaszentgróti Gazdasági Ellátó Szervezet módosító okiratát, valamint a módosításokkal egységes szerkezetbe foglalt alapító okiratát az előterjesztés 1., illetőleg 2. mellékletének megfelelően elfogadja.

A  Képviselő-testület felhatalmazza a polgármestert a módosító okirat aláírására, valamint arra, hogy kérelmet nyújtson be a Magyar Államkincstár Zala Megyei Igazgatóságához a törzskönyvi nyilvántartáson történő átvezetés céljából.

A  Képviselő-testület felkéri a jegyzőt, hogy a változások törzskönyvi nyilvántartásban történő átvezetése érdekében tegye meg a szükséges intézkedéseket.

*Határidő:* 2017. május 5.

*Felelős:* Baracskai József polgármester

Dr. Simon Beáta jegyző

Zalaszentgrót, 2017. április 13.

|  |  |
| --- | --- |
|  | Baracskai József  polgármester |

A határozati javaslat a törvényességi követelményeknek megfelel.

|  |  |
| --- | --- |
|  | Dr. Simon Beáta  jegyző |