**Szám:** 1-4/2017. 14. sz. napirendi pont

**Előterjesztés**

Zalaszentgrót Város Önkormányzata Képviselő-testületének

2017. április 27-i rendes, nyilvános ülésére

**Tárgy:** A Deák Ferenc Általános Iskola, Gimnázium és Alapfokú Művészeti Iskola intézményvezetői beosztására benyújtott pályázat véleményezése

**Tisztelt Képviselő-testület!**

Közismert, hogy ez évben pályázati felhívás került közzétételre a Deák Ferenc Általános Iskola, Gimnázium és Alapfokú Művészeti Iskola (8790 Zalaszentgrót, Kossuth u. 11.) intézményvezetői beosztása tárgyában.

A nemzeti köznevelésről szóló 2011. évi CXC. törvény (a továbbiakban: Nkt.) 68. § (1) bekezdése szerint a tankerületi központ által fenntartott köznevelési intézmény, többcélú intézmény vezetőjét - az e törvényben foglalt szervezetek, közösségek, személyek és a fenntartó véleményének kikérésével - az oktatásért felelős miniszter bízza meg öt évre.

Az Nkt. 83. § (3) bekezdés e) pontja értelmében a fenntartó a köznevelési intézmény vezetőjének megbízásával és megbízásának visszavonásával összefüggő döntése vagy véleményének kialakítása előtt beszerzi - egyéb személyek és szervezetek mellett - a vagyonkezelésében levő ingatlan tulajdonos önkormányzatának véleményét.

A fenti jogszabályi előírásnak megfelelően Kajári Attila tankerületi igazgató úr, a Zalaegerszegi Tankerületi Központ vezetője az 1. számú mellékletként csatolt megkeresést intézte képviselő-testületünk felé, melyben - a felhívásra benyújtott egy darab pályázat (2. számú melléklet) egyidejű megküldésével - tájékoztatást adott arról, hogy az oktatásért felelős miniszter legkésőbb 2017. július 10-én hozza meg a döntését az intézményvezetői megbízás ügyében. Önkormányzatunknak 2017. május 12. napjáig van lehetősége arra, hogy véleményét kialakítsa.

A kiírt pályázatra Dufkáné Vincze Mária 8391 Sármellék, Szitaközi u. 2. szám alatti lakos, a Sármelléki Általános Iskola jelenlegi igazgatója nyújtott be pályázatot. A bevezető gondolatokat követően a pályázat I. része a helyzetelemzést tartalmazza, mely az intézmény működését alapvetően meghatározó szabályozásokon (Pedagógiai Program, SZMSZ, Házirend, Alapdokumentum) alapul.

A II. rész a vezetési programot tartalmazza, melyet a pályázó a helyzetelemzésre építve állított össze, megjelölve benne az intézményvezetéssel kapcsolatos felfogását, elgondolásait, a különböző szervetekkel kialakított együttműködés továbbfejlesztésének elveit, végül pedig az iskola fejlesztésére vonatkozó elképzeléseit. A pályázat a pályázó önéletrajzával zárul.

Szintén ismert tisztelt képviselőtársaim előtt, hogy az érintett iskola működtetését 2017. január 01. napjától a Zalaegerszegi Tankerületi Központ vette át, ezzel pedig önkormányzatunknak gyakorlatilag minden feladat- és hatásköre megszűnt az intézménnyel kapcsolatban. Mindezek mellett természeten korábbi egyöntetű álláspontunk továbbra is változatlan, mely szerint a helyi nevelés-oktatás ügye nem lehet közömbös számunkra, így az intézmény szakmai színvonalának lehetőség szerinti fejlesztése mindig kiemelt szempont lesz Zalaszentgrót Város Önkormányzata számára.

A benyújtott pályázat kapcsán pozitívumként emelem ki, hogy az abban található vezetési program nem pusztán általánosan megfogalmazott célkitűzéseket tartalmaz, hanem az érintett intézmény szabályozásainak messzemenőkig részletes áttanulmányozásáról árulkodó helyzetelemzésen alapul.

Az álláspontom szerint kellően részletes és szakmailag megalapozott pályázat, nem utolsósorban pedig a pályázó évtizedes gyakorló tanári és intézményvezetői tapasztalata alapján úgy vélem, hogy Dufkáné Vincze Mária személye alkalmas a Deák Ferenc Általános Iskola, Gimnázium és Alapfokú Művészeti Iskola intézményvezetői munkakörének ellátására.

Fontosnak tartom ugyanakkor, hogy a véleményező határozatban meghatározzuk azokat az elvárásokat is, melyeket korábban megfogalmaztunk és a jövőre vonatkozóan is irányadónak tekintünk.

Végezetül tájékoztatom a T. Képviselő-testületet, hogy Dufkáné Vincze Mária a jelen előterjesztés - mint a testület állásfoglalását igénylő személyi ügy - tárgyalása kapcsán úgy nyilatkozott, hogy nem kéri zárt ülés tartását.

A Humán Ügyek Bizottsága az előterjesztést a 2017. április 20-i ülésén megtárgyalta, az 5/2017. (IV. 20.) számú határozatával elfogadta, és a Képviselő-testület részére elfogadásra javasolta.

Kérem a T. Képviselő-testületet, hogy az előterjesztést szíveskedjen megtárgyalni, majd azt követően az alábbi határozati javaslatot elfogadni.

**Határozati javaslat**

Zalaszentgrót Város Önkormányzatának Képviselő-testülete a zalaszentgróti Deák Ferenc Általános Iskola, Gimnázium és Alapfokú Művészeti Iskola intézményvezetői beosztására kiírt pályázati eljárásban véleményezési jogával élve úgy dönt, hogy az egyedüli pályázó Dufkáné Vincze Mária 8391 Sármellék, Szitaközi u. 2. szám alatti lakos intézményvezetői megbízását támogatja, mivel személyét az intézmény vezetésére alkalmasnak tartja.

A Képviselő-testület az iskola zökkenőmentes működése érdekében az intézményvezetőtől elvárásként azt kéri, hogy az intézményműködtető és fenntartó tankerületi központtal kialakult kiváló szakmai együttműködést továbbra is tartsa fenn, jövőbeli elsődleges célkitűzésének az intézmény szakmai színvonalának emelését tekintse, valamint konstruktív együttműködést alakítson ki a helyi önkormányzattal és annak intézményeivel.

A Képviselő-testület felkéri a polgármestert, hogy a döntésről a Zalaegerszegi Tankerületi Központ igazgatóját a határozati kivonat megküldése útján tájékoztatni szíveskedjen.

Határidő: azonnal

Felelős: Baracskai József polgármester

**Zalaszentgrót**, 2017. április 12.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző