**Szám:** 1-4/2017. 9. sz. napirendi pont

**Előterjesztés**

**Zalaszentgrót Város Önkormányzat Képviselő-testületének**

**2017. április 27-i rendes, nyilvános ülésére**

**Tárgy:** Beszámoló a Zalaszentgrót-Tekenye Szennyvízkezelési Önkormányzati Társulás 2016. évi tevékenységéről

**Tisztelt Képviselő-testület!**

Zalaszentgrót Város Önkormányzata, valamint Tekenye Község Önkormányzata 2012. augusztus 1-jén a Környezet és Energia Operatív Program KEOP-1.2.0/09-11 program megvalósítása érdekében létrehozta a Zalaszentgrót-Tekenye Szennyvízkezelési Önkormányzati Társulást (a továbbiakban: Társulás).

A jogi személyiséggel rendelkező önkormányzati társulások működésének alapvető szabályait a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) határozza meg. Az Mötv. 93. §-a rögzíti az érintett társulások Társulási Megállapodásának kötelező tartalmi elemeit is. A Mötv. 93. § 14. pontja előírja a társulás működéséről szóló beszámolási kötelezettséget, amelynek évente legalább egy alkalommal kell eleget tenni.

Erre tekintettel a Társulás jelenleg hatályos Társulási Megállapodásának X. fejezete akként rendelkezik, hogy a polgármester évente legalább egy alkalommal a beszámol a képviselő-testületnek a Társulás tevékenységéről, pénzügyi helyzetéről, valamint a társulási cél megvalósulásáról.

A fent hivatkozott jogszabályi, valamint a Társulási Megállapodásban rögzített előírás alapján elkészítésre került a Társulás 2016. évi tevékenységéről szóló beszámoló, amely jelen előterjesztés 1. számú mellékletét képezi.

A Gazdasági és Városfejlesztő Bizottság az előterjesztést a 2017. április 20-i ülésen megtárgyalta és a 22/2017. (IV. 20.) számú határozatával javasolja Zalaszentgrót Város Önkormányzat Képviselő-testületének a határozati javaslat elfogadását.

Kérem, a Tisztelt Képviselő-testületet, hogy az előterjesztést szíveskedjen megtárgyalni, majd az alábbi határozati javaslatot elfogadni.

**Határozati javaslat:**

Zalaszentgrót Város Önkormányzatának Képviselő-testülete a Zalaszentgrót-Tekenye Szennyvízkezelési Önkormányzati Társulás 2016. évi tevékenységéről szóló beszámolót az előterjesztés 1. számú melléklete szerinti tartalommal elfogadja.

A Képviselő-testület felkéri a jegyzőt, hogy a döntésről a határozati kivonat egy példányának megküldésével a Zalaszentgrót-Tekenye Szennyvízkezelési Társulást értesíteni szíveskedjen.

Határidő: 2017. május 31.

Felelős**:** Baracskai József polgármester

Dr. Simon Beáta jegyző

**Zalaszentgrót**, 2017. április 07.

**Baracskai József**

polgármester

A határozati javaslat a törvényességi előírásoknak megfelel.

**Dr. Simon Beáta**

jegyző

1. számú melléklet

**Beszámoló**

**a Zalaszentgrót-Tekenye Szennyvízkezelési Önkormányzati Társulás**

**2016. évi tevékenységéről**

Zalaszentgrót Város Önkormányzata és Tekenye Község Önkormányzata 2012. augusztus 1-jén Tekenye község teljes területén, Zalaszentgrót város zalakoppányi településrészén, valamint Zalaszentgróton az Alkotmány utcában, az Október 23. utcában, valamint a Gyár utca végén kiépítendő szennyvízvezeték építésére létrehozta a Zalaszentgrót-Tekenye Szennyvízkezelési Önkormányzati Társulást (a továbbiakban: Társulás).

A projekt megvalósítására beadott pályázat nem nyert támogatást, így 2016. évben csak a jogszabályok által előírt kötelezettségek érdekében ült össze Társulás döntéshozó szerve, a Társulási Tanács.

A Társulási Tanács Zalaszentgrót Város Önkormányzata, valamint Tekenye Község Önkormányzata által delegált tagokból áll, mindkét település 3-3 főt delegálásával biztosítja a Társulási Tanács működését.

2016. évben az alábbi összetételben kezdte meg működését a Társulási Tanács:

- Takács Tibor elnök

- Sinka Imréné alelnök

- Baracskai József tag

- Beke László tag

- Dézsenyi Melinda Mária tag

- Tarsoly Róbert tag

Beke László halála miatt új tag került megválasztásra Mazzag Zoltán személyében.

A Társulási Tanács üléseinek helyszínéül minden esetben Zalaszentgrót Város Önkormányzatának Tanácsterme szolgált. A Társulási Tanács ülése valamennyi esetben határozatképes volt, határozatképtelenség miatt a Társulási Tanács ülésének elhalasztására nem került sor.

2016. évben a Társulási Tanács a jogszabályi előírások által determinált napirendeket tárgyalta:

1. Zalaszentgrót-Tekenye Szennyvízkezelési Önkormányzati Társulás 2016. évi költségvetésének elfogadása
2. A Zalaszentgrót-Tekenye Szennyvízkezelési Önkormányzati Társulás 2015. évi költségvetésének végrehajtásáról és a 2015. évi költségvetési maradványának elfogadásáról szóló beszámoló elfogadása.
3. A Zalaszentgrót-Tekenye Szennyvízkezelési Önkormányzati Társulás 2016. évi költségvetésének módosítása
4. A Zalaszentgrót-Zalakoppány és Tekenye Csatornamű Viziközmű Társulat pénzügyi helyzete
5. Rendelkezés a Zalaszentgrót-Tekenye Szennyvízkezelési ÖnkormányzatiTársulás 2017. évi átmeneti gazdálkodásáról

A Társulás nem foglalkoztatott munkavállalót, a Társulás operatív működésével kapcsolatos feladatokat a Zalaszentgróti Közös Önkormányzati Hivatalban foglalkoztatott köztisztviselők látták el.

A projekt megvalósítása érdekében Zalaszentgrót-Zalakoppány és Tekenye Csatornamű Víziközmű Társulat alakult 2013. január 11-én 474 taggal. A pályázathoz szükséges Önerő biztosítására a tagok egy része OTP lakástakarékpénztári szerződést kötött, illetve érdekeltségi hozzájárulás befizetés történt egy összegben 38 fő részéről.

A Társulás célkitűzése nem valósult meg, mivel a beadott KEOP pályázat nem nyert támogatást.

A projekt megvalósíthatósági bizonytalansága miatt a tagok nagy része nem fizette az LTP havi részleteit, illetve a szerződés felbontását kérelmezte.

Egyösszegű befizetéssel 6.839.140 Ft összeg gyűlt össze. 22 fő kérte az összeg visszafizetését. Jelenleg a Víziközmű Társulat számláján 2.685.466 Ft van. A számlavezetési díj, a befizetések visszautalásának költsége és a könyvelési díj 323.684 Ft költséget eredményezett.

A Társulási Tanács ülések mellett a lakossági fórumokon tájékozattuk a lakosságot a következő időszakban kiírásra kerülő pályázat előkészületeiről.

Jelenleg a Zalavíz Zrt. koordinálja az új pályázat előkészítését.

A projekt fő műszaki tartalma: meglévő szennyvíz telep felújítása, fejlesztése, Zalaszentgrót városban (három utca és Zalakoppány) csatorna építések, Tekenye teljeskörű csatornázása illetve Türje település csatlakoztatása. Ezen kívül számolunk rekonstrukciós munkákkal, mely maximum a projekt költség 5 %-t érheti el.

Korábbi egyeztetéseknek megfelelően a Zalavíz Zrt. megrendelése alapján elkészítették a jelenlegi szennyvíz agglomeráció kibővítésének terveit, mely tartalmazza Tekenye és Türje települések csatlakozását a rendszerhez.

Jelenleg az előkészítés az engedélyezési eljárási szakaszában van. Szombathelyen Területi Vízgazdálkodási Tanács kiadta hozzájárulást az agglomeráció tervezett bővítéséhez. Ezt követően Országos Vízügy Főigazgatósághoz nyújtották be a terveket. Jelenleg második hiánypótlást írta ki OVF, melynek teljesítése határidőben megtörténik. Ha OVF az engedélyt kiadja, akkor kerül az ügy automatikusan átküldésre Belügyminisztériumhoz. A Minisztérium dönt az agglomeráció bővítés tárgyában, mely döntően TVT illetve OVF kiadott szakmai engedélyét veszi alapul. 2017. év első félévében várható a végleges döntés megszületése.

 A Belügyminisztérium engedélyének kiadása után a megvalósítást illetően célszerű KEHOP pályázati konstrukcióban történő támogatásra igénybejelentést benyújtani. Ezt a Zalavíz Zrt. teszi meg a Nemzeti Fejlesztési Minisztérium és a projekt lebonyolító szervezet Nemzeti Fejlesztési Programiroda felé. Projekt nevesítése és a keretösszeg jóváhagyása Kormány határozatban, az Éves Fejlesztési Keretben kerül megállapításra. Az ÉFK kiadása, módosítása általában negyedévente történik. Időben ez a folyamat – igénybejelentés, projekt nevesítés -2017. év második felére prognosztizálható.

 A projektek finanszírozása jelenleg 100 % KEHOP támogatás keretében történhet, plusz a fennmaradó önerőt a Magyar Állam biztosítja.

Megvalósítás szakaszai:

1. szakasz: projekt előkészítés a Támogatási Szerződés megkötéséig
2. szakasz: tendereztetés, mérnök, vállalkozó kiválasztása, kivitelezés, próbaüzem, műszaki átadás-átvétel, üzembe helyezés.

A projekt reális megvalósítása a 2018-2020. évekre tehető.

Kérem a T. Képviselő-testületet, hogy a Társulás 2016. évi tevékenységéről szóló beszámolót elfogadni szíveskedjen.

**Zalaszentgrót**, 2016. április 11.

**Takács Tibor**

Társulási Tanács elnöke