Szám: 1-4/2017

11. sz. napirendi pont

**Előterjesztés**

Zalaszentgrót Város Önkormányzata Képviselő-testületének

2017. április 27-i rendes, nyilvános ülésére

**Tárgy:** Döntés az önkormányzati feladatellátást szolgáló fejlesztések támogatásra kiírt pályázat benyújtásáról

**Tisztelt Képviselő-testület!**

A helyi önkormányzatokért felelős miniszter az államháztartásért felelős miniszterrel közösen pályázatot hirdetett a Magyarország 2017. évi központi költségvetéséről szóló 2016. évi XC. törvény 3. melléklet II.2. pont a), b) és c) pontok szerinti önkormányzati feladatellátást szolgáló fejlesztések támogatásra.

**A pályázat célja:**

A támogatás egyik célja a mindennapos testnevelés feltételeinek megteremtése ezen belül is az óvodai, iskolai és utánpótlás sport infrastruktúra-fejlesztés, felújítás, vagy új sportlétesítmény létrehozása (továbbiakban: sportfejlesztés).

A pályázaton vissza nem térítendő költségvetési támogatás igényelhető.

**Pályázók köre:**

A sportlétesítmény felújítása alcél esetében pályázó települési önkormányzat lehet.

**Rendelkezésre álló keretösszeg, maximálisan igényelhető támogatás összege és a támogatás mértéke:**

Rendelkezésre álló keretösszeg 500 millió Ft, a maximálisan igényelhető támogatás összege 20 millió forint.

A támogatás maximális mértéke függ a megvalósítandó alcéltól, illetve a Pályázó egy lakosra jutó adóerő-képességétől. Az adó-erőképesség a helyi iparűzési adó alap 1,4 %-át jelenti, ezek alapján Zalaszentgrót Város adóerő-képessége: 23.139,- Ft/fő. A pályázati felhívás értelmében a támogatási intenzitás mértéke az alábbi táblázat kiemelt oszlopában megjelölt nagyságrend szerint alakul.

|  |  |  |  |  |
| --- | --- | --- | --- | --- |
| Fejlesztési alcél | Támogatás maximális mértéke a Pályázó adóerő-képessége alapján | | | |
| 0-18.000 Ft/fő | **18.001-25.000 Ft/fő** | 25.001-40.000 Ft/fő | 40.000 Ft/fő felett |
| Sport-infrastruktúra fejlesztés | fejlesztési költség  85%-a | **fejlesztési költség**  **75%-a** | fejlesztési költség  65%-a | fejlesztési költség  50%-a |

A pályázati kiírás szerint a fentiekben meghatározott célra Zalaszentgrót Város Önkormányzat adóerő képességét figyelembe véve sport-infrastruktúra fejlesztés esetében maximálisan bruttó 20.000.000,- Ft támogatás igényelhető, melyhez 25% önerő biztosítása szükséges.

**Nem részesülhet támogatásban az a Pályázó:**

- hatósági engedélyhez kötött beruházás esetén nem rendelkezik a pályázatban szereplő beruházásra vonatkozó jogerős hatósági engedéllyel, nem vállalja annak megszerzését 2017. szeptember 15-éig, vagy vállalását nem teljesíti;

- hatósági engedélyhez nem kötött beruházás esetén nem rendelkezik tervezői nyilatkozattal vagy hatósági igazolással arra vonatkozóan, hogy a fejlesztéshez nem szükséges hatósági engedély;

- nem felel meg az Áht. 50. § (1) bekezdésében meghatározott feltételeknek;

- a pályázat benyújtásakor az Áht. 50. § (4) bekezdése szerinti köztartozása van;

- adósságrendezési eljárás alatt áll;

- a pályázati kiírás közzététele előtt a felújítást, fejlesztést már megkezdte (azaz a pályázat szerinti fejlesztés megvalósítására az Áht. 1. § 15. pontja szerint létrejött kötelezettségvállalás korábbi, mint a pályázati kiírás közzétételének időpontja);

- pályázatban érintett intézménye, tagintézménye vagy létesítménye más hazai vagy uniós forrás keretében a pályázat tartalmával megegyező műszaki tartalomra támogatásban részesült.

**Pályázatok benyújtása:**

A pályázati adatlap benyújtása elektronikus úton az ebr42 önkormányzati információs rendszeren keresztül, az erre a célra kialakított pályázati felületen történik. A pályázati adatlapot és a további benyújtandó dokumentumokat papír alapon a Magyar Államkincstár illetékes területi szervéhez történő postai úton való megküldésével, vagy az Igazgatóságon személyesen történő leadással lehet benyújtani egy eredeti és egy hitelesített másolati példányban.

**A pályázati adatlap lezárásának és benyújtásának határideje:**

**-** elektronikus feltöltés lezárása: **2017. május 2. 16:00 óra**

- papír alapon történő benyújtás: **2017. május 3.**

A papír alapú dokumentáció Igazgatósághoz történő benyújtásának határideje legkésőbb az elektronikus rögzítés lezárását követő munkanap.

A fenti határidők elmulasztása jogvesztéssel jár.

A pályázati kiírás 7. pontja rögzíti pályázathoz a kötelezően csatoltandó mellékleteket, így különösen:

* árajánlat, vagy tervezői költségvetés/költségbecslés eredeti vagy hitelesített másolati példánya;
* a saját forrás biztosítására vonatkozóan 30 napnál nem régebbi igazolás eredeti példánya (képviselő-testületi határozat a saját forrás összegszerű megjelölésével);
* 30 napnál nem régebbi TAKARNET rendszerből lekérdezett elektronikus tulajdoni lap másolata;
* fejlesztéssel érintett épületről, létesítményről készített fénykép dokumentáció;
* fenntartó fejlesztésre vonatkozó támogató nyilatkozata;
* a helyi sportfejlesztési koncepció elfogadásáról szóló képviselő-testületi vagy közgyűlési határozat;
* jogerős hatósági engedély, (hatósági engedélyhez kötött fejlesztés esetén) vagy hatósági igazolás vagy tervezői nyilatkozat arról, hogy a fejlesztéshez nem szükséges hatósági engedély (ha a tervezett beruházás nem engedélyköteles)

A pályázat tekintetében hiánypótlásra egy alkalommal van lehetőség, amelynek elmulasztása szintén jogvesztő.

**Pályázat elbírálása, döntés:**

A döntést megalapozó értékelési szempontok főként:

* A települési önkormányzat egy főre jutó adóerő-képessége,
* Megvalósítandó műszaki tartalom.

Sportfejlesztés esetén előnyt élveznek azok a pályázatok, amelyek:

* a sportlétesítmény több település kiszolgálására alkalmas, vagy válik alkalmassá,
* több sportág befogadására alkalmas, vagy válik alkalmassá,
* építészeti és kommunikációs akadálymentesítése megvalósul,
* a fogyatékkal élők sportolási lehetősége bővül.

A döntés alátámasztására a miniszter a pályázótól további dokumentumok benyújtását is kérheti.

A beérkezett pályázatokról a miniszter dönt.

A miniszter – a pályázatban megjelölt műszaki tartalom egyidejű csökkentése mellett, a pályázó által felállított rangsor figyelembevételével – az igényeltnél alacsonyabb összegű támogatás megítélésére is jogosult.

Nem nyújtható támogatás olyan pályázathoz, amely a megjelölt műszaki tartalomra uniós vagy egyéb nemzeti támogatásban részesül. A támogatással létrehozott ingatlanvagyon a beruházás megvalósításától számított tíz évig nem idegeníthető el, kivéve, ha az elidegenítést műszaki vagy szakmai okok teszik szükségessé, és az abból származó ellenértéket a Kedvezményezett a támogatási cél szerinti további feladatokra fordítja. Az elidegenítés egyedi kérelem alapján a helyi önkormányzatokért felelős miniszter engedélyével történhet.

**A miniszteri döntés határideje: 2017. július 17.** azzal, hogy aminiszter az előirányzat terhére legkésőbb 2017. október 16-áig további döntést hozhat. A pályázati döntéssel szemben jogorvoslatnak helye nincs, kifogás benyújtására nincs lehetőség.

A miniszteri döntésről a támogatásban nem részesült pályázók az elutasítás indokát is tartalmazó elektronikus levélben 2017. november 30-ig értesülnek.

**Támogatás felhasználása, elszámolható költségek:**

Sportfejlesztés esetében az önkormányzat tulajdonában lévő, sportlétesítményként üzemelő létesítmény fejlesztésével, felújításával, illetve új sportlétesítmény létrehozásával kapcsolatos költségekre igényelhető támogatás. Kizárólag olyan létesítmény fejlesztése vagy kialakítása támogatható, amelyet az adott önkormányzat területén működő köznevelési intézmények gyermekei, tanulói rendszeresen használhatnak, segítve ezzel a tanóra keretén belül és azon kívül a diák- és utánpótlás sport, valamint az óvodai és iskolai szabadidősport megvalósulását.

A fentiek alapján pályázatból megvalósítható a Városi Sportcsarnok felülvilágító kupolarendszerének cseréje, a korábban elkészíttetett és engedélyeztetett tervek alapján. Az új rendszer részeként beépítésre kerülő ablakok kiegészítő, automatikus szellőzést biztosítanak a küzdőtérnek, továbbá füstérzékelők kerülnek felszerelésre, melyek tűz esetén automatikusan nyitják ki az ablakokat.

A villámvédelmi rendszer elavult, és a felülvilágító szerkezet cseréjekor bontásra kerül, így a költségek között szerepeltetjük a villámvédelmi rendszer cseréjét is.

A projekt keretében beszerzésre kerülnek a testnevelés órákhoz szükséges sporteszközök is.

A bekért előzetes ajánlatok alapján az építéssel kapcsolatos költségek az alábbi táblázatban leírtak szerint alakulnak:

|  |  |  |
| --- | --- | --- |
|  | **Nettó összesen** | **Bruttó összesen** |
| Villámvédelem kialakítása | 616 598 Ft | 783 080 Ft |
| Felülvilágító rendszer cseréje | 19 250 000 Ft | 24 447 500 Ft |
| Műszaki ellenőrzés | 360 000 Ft | 360 000 Ft |
| Eszközbeszerzés | 847 309 Ft | 1 076 083 Ft |
| **Összesen:** | **21 073 907 Ft** | **26 666 663 Ft** |

A maximálisan igényelhető 20.000.000,-Ft támogatást figyelembe véve 6.666.663,-Ft önerő biztosítása szükséges a projekt végrehajtásához.

Ismeretes továbbá, hogy a Képviselő-testület a 2013., a 2014. és a 2016. évben is pályázatot nyújtott be a városi sportcsarnok felújítására, azonban forráshiány miatt mindkét pályázat elutasításra került. A tavalyi évben a városi költségvetés terhére elkészült a sportcsarnok statikai megerősítését, továbbá a városi kézilabda klub TAO támogatásból forráshoz jutott, melyből a vizesblokkok és a küzdőtér került felújítására.

A Gazdasági és Városfejlesztési Bizottság az előterjesztést a 2017. április 20-i ülésén megtárgyalta, a 24/2017.(IV.20.) számú határozatával elfogadta, és a Képviselő-testület részére elfogadásra javasolja.

Kérem a T. Képviselő-testületet, hogy az előterjesztést szíveskedjen megtárgyalni, majd azt követően az alábbi határozati javaslatot elfogadni:

**Határozati javaslat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgróti Városi Sportcsarnok felújítására pályázatot nyújt be a helyi önkormányzatokért felelős miniszter és az államháztartásért felelős miniszter által közösen meghirdetett „Önkormányzati feladatellátást szolgáló fejlesztések támogatásra” címűpályázatra.

A Képviselő-testület a pályázat megvalósításához szükséges önerőként bruttó 6.666.663,- Ft-ot a 2017. évi költségvetés általános fejlesztési tartaléka terhére biztosítja.

A Képviselő-testület felhatalmazza a polgármestert a pályázat benyújtására és az ehhez szükséges valamennyi eljárás lefolytatására, intézkedés megtételére.

**Határidő:** 2017. május 3.

**Felelős:** Baracskai József polgármester

**Zalaszentgrót**, 2017. április 5.

**Baracskai József**

polgármester

A határozati javaslat a törvényességi előírásoknak megfelel.

**Dr. Simon Beáta**

jegyző