**Szám:** 1-4/2017. 2. sz. napirendi pont

**Előterjesztés**

Zalaszentgrót Város Önkormányzata Képviselő-testületének

2017. április 27-i rendes, nyilvános ülésére

**Tárgy:** Településrészi önkormányzati és bizottsági tagok megválasztása, valamint a megválasztott tagok eskütétele

**Tisztelt Képviselő-testület!**

Zalaszentgrót Város Önkormányzatának részönkormányzati és bizottsági személyi összetételét az elmúlt időszakban az alább részletezett lemondások folytán több változás is érintette, melynek következtében a képviselő-testület részéről szükségessé vált új tagok megválasztása.

**1.**

Mészáros József Gyula 8795 Zalaszentgrót, Lombos u. 3. szám alatti lakos a 2017. január 31-én kelt nyilatkozatával a Csáfordi Településrészi Önkormányzatban betöltött tagsági tisztségéről lemondott.

A részönkormányzati képviselői megbízatás keletkezésére és megszűnésére - a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) által meghatározott szabályozási áttételek útján - az önkormányzati képviselőre vonatkozó rendelkezések az irányadók.

A helyi önkormányzati képviselők és polgármesterek választásáról szóló 2010. évi L. törvény 21. § (1) bekezdése a kiesett képviselő mandátumának betöltése kapcsán úgy rendelkezik, hogy helyére a következő legtöbb szavazatot elért jelölt lép.

A lemondást követően a 2015. január 06-án megtartott lakossági fórum keretében lefolytatott választási eljárás útján megválasztott részönkormányzati tagok után sorrendben legtöbb szavazatot kapott jelölteket nyilatkozatra hívtuk fel a tagság elfogadására vonatkozóan, azonban a megjelölt határidőben egyikük sem nyilatkozott, így ezen tényt az előzetes tájékoztatásnak megfelelően úgy tekintettük, hogy a tagsági tisztséget nem kívánják elfogadni.

A fentiek miatt a 2017. április 18-i csáfordi lakossági fórumon önálló napirendi pontként szerepelt a részönkormányzati tag jelölése, melynek alapvető szabályait Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014. (XI. 28.) önkormányzati rendelete (a továbbiakban: SZMSZ) 49. §-a tartalmazza a következők szerint:

(1) *Zalaszentgrót Város Önkormányzatának közigazgatási területén - az érintett városrészek lakosságának egyetértésével - Aranyod, Csáford, Kisszentgrót, Tüskeszentpéter, Zalakoppány, valamint Zalaudvarnok városrészekben településrészi önkormányzat működik.*

*(2) A településrészi önkormányzat az adott településrész nevét viseli.*

*(3) A településrészi önkormányzat 7 - 4 fő települési képviselő és 3 fő adott településrészen élő választópolgár - tagból álló testületként működik, vezetője kizárólag települési képviselő lehet.*

*(4) A részönkormányzat vezetőjének és az adott településrészen élő választópolgár tagjainak jelölésére a képviselő-testület alakuló ülését, valamint a megtartására okot adó körülmény felmerülését követő 90 napon belül megtartott lakossági fórumon kerül sor.*

*(5) A részönkormányzat vezetőjére előzetesen a polgármester tesz javaslatot. A lakossági fórum résztvevői részönkormányzat vezetőnek más képviselőt is jelölhetnek, melyhez a jelenlévők 20 %-ának, de legkevesebb tizenöt főnek az ajánlása szükséges.*

*(6) A településrészi részönkormányzat nem képviselő-testületi tagjait a lakossági fórum résztvevői jelölik. A jelöléshez a jelenlévők 20 %-ának ajánlása szükséges.*

*(7) A részönkormányzat vezetője és nem képviselő-testületi tagjai tekintetében jelöltek azok a személyek lesznek, akik a nyílt szavazás során a legtöbb szavazatot kapják. Szavazategyenlőség esetén sorsolás útján kell dönteni.*

*(8) A polgármesternek a településrészi önkormányzat vezetőjére és tagjaira vonatkozó, a lakossági fórum jelölését is tartalmazó javaslatáról a képviselő-testület dönt, melyet követően a nem képviselő-testületi tagok a képviselő-testület előtt esküt tesznek.*

A lakossági fórum résztvevői - a jelenlévők túlnyomó, látható többségével - a részönkormányzat nem képviselő-testületi tagjává egyetlen személyt, Tóth Vivien 8795 Zalaszentgrót, Csáfordi u. 48. szám alatti lakost jelölték, aki a jelölés elfogadásáról nyilatkozott.

**2.**

Pálya Norbert a 2017. április 04-én kelt nyilatkozatával az Aranyodi Településrészi Önkormányzatban betöltött tagsági tisztségéről lemondott.

Ezt követően - a 2010. évi L. törvény előbb idézett rendelkezése alapján - mint a jelenleg tisztséget betöltő részönkormányzati tagok után sorrendben a legtöbb szavazatot kapott jelölt, Takács Csaba József 8790 Zalaszentgrót, Felsőaranyod u. 9. szám alatti lakos nyilatkozattételre való felhívása történt meg a tagság elfogadásáról.

Takács Csaba József a 2017. április 19-én kelt nyilatkozatával a megüresedett tagsági tisztséget elfogadta.

**3.**

Az SZMSZ értelmében településünkön a képviselő-testület tevékenységének folyamatos segítése érdekében általa választott állandó bizottságok működnek, ezek egyike a Gazdasági és Városfejlesztési Bizottság, amely 4 fő képviselő-testületi, valamint 3 fő nem képviselő-testületi taggal működik.

Perecz Zoltán Péter 8790 Zalaszentgrót, Ady E. u. 13. szám alatti lakos a 2017. április 18-án kelt nyilatkozatával a Gazdasági és Városfejlesztési Bizottságban betöltött tagsági tisztségéről lemondott.

Az Mötv. 58. § (1) bekezdése alapján a bizottság elnökének és tagjainak megbízatása a képviselő-testület általi megválasztásukkal jön létre, amely megbízatás a képviselő-testület megbízatásának időtartamára szól. Az Mötv. 40. § (1) bekezdése értelmében a képviselő-testület bizottságának nem képviselő tagja a megválasztását követően a képviselő-testület előtt – a képviselőre irányadó szöveggel – esküt tesz, és erről okmányt ír alá.

A lemondást követően lefolytatott személyes egyeztetések alapján a fent említett megüresedett tisztségre Tarsoly Balázs 8790 Zalaszentgrót, Honvéd u. 9. szám alatti lakos megválasztását javaslom. Úgy vélem, hogy a javasolt személy szaktudása, valamint a vállalkozói szektorban megszerzett évtizedes tapasztalata alapján nagyban segítheti az érintett bizottság munkáját.

A jelen előterjesztésben megjelölt személyek előzetesen valamennyien úgy nyilatkoztak, hogy a megválasztások kapcsán nem kérik zárt ülés tartását.

Kérem a T. Képviselő-testületet, hogy az előterjesztést szíveskedjen megtárgyalni, majd azt követően az alábbi határozati javaslatot elfogadni.

**Határozati javaslat**

1. Zalaszentgrót Város Önkormányzatának Képviselő-testülete a Szervezeti és Működési Szabályzatáról szóló 25/2014. (XI. 28.) önkormányzati rendelete 49. § (8) bekezdése alapján, a 4/2015. (I. 29.) számú határozatának egyidejű módosításával

- a Csáfordi Településrészi Önkormányzatban Mészáros József Gyula lemondása folytán megüresedett tagsági tisztségre Tóth Vivien 8795 Zalaszentgrót, Csáfordi u. 48. szám alatti lakost, valamint

- az Aranyodi Településrészi Önkormányzatban Pálya Norbert lemondása folytán megüresedett tagsági tisztségre Takács Csaba József 8790 Zalaszentgrót, Felsőaranyod u. 9. szám alatti lakost 2017. május 01-jei kezdő hatállyal megválasztja.

A Képviselő-testület felkéri Baracskai József polgármestert, hogy a megválasztott településrészi önkormányzati tagoktól az esküt szíveskedjen kivenni.

Határidő: azonnal

Felelős: Baracskai József polgármester

1. Zalaszentgrót Város Önkormányzatának Képviselő-testülete a Szervezeti és Működési Szabályzatáról szóló 25/2014. (XI. 28.) önkormányzati rendelete 41. § (2) bekezdése alapján, a 120/2014. (XI. 06.) számú határozatának egyidejű módosításával a Gazdasági és Városfejlesztési Bizottságban Perecz Zoltán Péter lemondása folytán megüresedett tagsági tisztségre Tarsoly Balázs 8790 Zalaszentgrót, Honvéd u. 9. szám alatti lakost 2017. május 01-jei kezdő hatállyal megválasztja.

A Képviselő-testület felkéri Baracskai József polgármestert, hogy a megválasztott bizottsági tagtól az esküt szíveskedjen kivenni.

Határidő: azonnal

Felelős: Baracskai József polgármester

**Zalaszentgrót**, 2017. április 20.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző